Skovfogeden og skovarbejderne på Bornholm har i foråret plantet cirka 35.000 træer i Almindingen og Rø Plantage, og skovfoged John Orbitt fortæller, at disse træer naturligvis har svært ved at klare sig i varmen, fordi de ikke har et dybt rodnet:

– Men de klarer sig indtil videre forbavsende godt, alt andet lige, siger han til Bornholms Tidende.

– Nogle er gået ud, men de fleste klarer sig, og det skyldes, at meget af det, vi har plantet, er eg, som er knap så følsomme i forhold til tørke. Men de er da begyndt at hænge lidt med bladene.

Kan du sige, hvor mange procent du tror, der går tabt?

– Af de nyplantede træer risikerer vi, at det måske – med et slag på tasken – er 10-20 procent. Og vi trænger til meget vand, så det vil selvfølgelig kun blive værre, desto længere tid der går, forklarer John Orbitt.

– For den allerede eksisterende bevoksning er det lidt forskelligt. Nordmannsgranerne begynder for eksempel at blive lidt gule, og træer på klippen, hvor der ikke er meget vand, begynder selvfølgelig også at hænge lidt med bladene, men generelt ser de gamle bøge og ege fine ud endnu.

– Og det, der har reddet os så længe, er, at vandreservoirerne var temmelig mætte af vand. Havde vi nu også haft en tør vinter, havde vi haft langt større tørkeskader på nuværende tidspunkt. Vi klarer os endnu, synes jeg, siger skovfogeden.